Algajad õpetajad oma tööd eriti hästi analüüsida ei oska, näitas Poom-Valickise uurimus. Kuna kogutud andmed pärinevad 2004/05. õppeaastast, siis loodan, et asjad on nüüd  paremaks läinud. Kuid igapäevases töös nii õpetajaks õppijate kui ka tegevõpetajatega kokku puutudes julgeksin siiski öelda, et ega eneseanalüüsiga kõige paremad lood ei ole. Aga nii nagu on olemas paremaid ja halvemaid õpetajaid, erinevad ka eneseanalüüsi oskused. Refleksioonioskusi mõjutavad lisaks personaalsetele teguritele ka keskkonna tegurid. Kõik sõltub kooli juhtkonnast, sellest, mida väärtustatakse, millele tähelepanu pööratakse.